Trei bărbați implicați într-o agresiune, amendați pentru că nu aveau declarații la ei. Sursa foto stiripesurse.ro

Luni, 6 Aprilie 2020 (11:36:42)

Caz cu accente comice în satul Basarabi, comuna Preutești, după o altercație izbucnită între crescători de oi. Până ce victima se va constitui sau nu parte vătămată, polițiștii i-au amendat pe cei trei agresori pentru că nu respectau prevederile Ordonanței Militare 3, adică pentru că nu își justificau prezența în zonă și nu aveau asupra lor declarații pe propria răspundere.

Duminică, în jur de ora 16.45, polițiștii de la Secția Preutești au fost sesizați prin 112 de un localnic din Basarabi, care a relatat că trei consăteni au venit cu scandal la el, iar unul l-a lovit cu pumnul în față.

Victima, un tânăr de 33 de ani, a relatat că se afla cu oile la păşunat, în locul denumit popular „ La cei doi fagi”, iar la un moment dat și-au făcut apariție trei consăteni pe care îi cunoaște foarte bine.

Pe fondul unor conflicte verbale legate de păşunatul ovinelor, unul dintre ei l-ar fi lovit cu pumnul pe reclamant.

Tânărul de 33 de ani a declarat că nu dorește să se prezinte la Spitalul Municipal Fălticeni pentru acordarea de îngrijiri medicale, neavând leziuni, dar va depune plângere.

Polițiștii deplasați la fața locului au constatat că cei trei localnici puși pe scandal nu își justificau prezența în zonă și nu aveau declarații pe propria răspundere privind motivul ieșirii din case, astfel că i-au amendat pe toți trei, cu câte 2000 de lei.

Polițiștii au deschis și un dosar penal pentru infracțiunea de „lovirea sau alte violențe” și continuă cercetările.